10. ΠΡΟΕΔΡΙΚΟΝ ΔΙΑΤΑΓΜΑ υπ' αριθ. 353 της 21 Σεπτ./3 Οκτ. 1973 (ΦΕΚ Α΄ 262) Περί ιδρύσεως Τοπικού Ιστορικού Αρχείου εν Πάτραις. Άρθρ.1.-1.Συνιστάται εν Πάτραις - Αχαίας «Τοπικόν Ιστορικόν Αρχείον» υπαγόμενον εις το Υπουργείον Πολιτισμού και Επιστημών και εξαρτώμενον εκ των Γενικών Αρχείων του Κράτους, ως αποκεντρωμένη υπηρεσία αυτών. 2.Η συντήρησις, η λειτουργία και η στέγασις του ιδρυομένου Ιστορικού Αρχείου βαρύνει τον Δήμον Πατρέων. Άρθρ.2.-Δια την Διοίκησιν, διαχείρισιν και εν γένει λειτουργίαν του ιδρυομένου Τοπικού Ιστορικού Αρχείου Πατρών, συνιστάται πενταμελής Εποπτική Επιτροπή, διοριζόμενη δια πράξεως του Υφυπουργού - Προϊσταμένου της Περιφερειακής Διοικήσεως Πελοποννήσου και Δυτικής Στερεάς Ελλάδος, κατόπιν προτάσεως του Δημοτικού Συμβουλίου Πατρέων και αποτελουμένη α)εκ του Μητροπολίτου Πατρών ή του τοποτηρητού αυτού, β)εκ του Δημάρχου Πατρέων, γ)εξ ενός Γυμνασιάρχου της Πόλεως των Πατρών και δ)εκ δύο εντοπίων λογίων ασχολουμένων περί τας ιστορικάς μελέτας. Δια της αυτής πράξεως ορίζονται και τα αναπληρωματικά μέλη της ως άνω Εποπτικής Επιτροπής. Άρθρ.3.-Εις το ως άνω ιδρυόμενον Ιστορικόν Αρχείον θέλουν μεταβιβασθή πάντα τα εν τη περιοχή του Νομού Αχαΐας φυλασσόμενα ιστορικά έγγραφα και διάφορα κειμήλια υπό Δημοσίων, Εκκλησιαστικών ή Δημοτικών και Κοινοτικών αρχών ή υπό ιδιωτών παραχωρούμενα τοιαύτα, χαρακτηριζόμενα ως δημόσια αρχεία, κατά την έννοιαν του άρθρ. 2 του Α.Ν. 2027/1939. Η επιλογή των ιστορικών τούτων εγγράφων και κειμηλίων θέλει πραγματοποιηθή υπό τριμελούς Επιτροπής, συγκροτουμένης δι' αποφάσεως του Υπουργού Πολιτισμού και Επιστημών και αποτελουμένης υπό του Διευθυντού των Γενικών Αρχείων του Κράτους ή αντιπροσώπου αυτού, ενός δημοτικού υπαλλήλου και ενός λογίου ή φιλολόγου καθηγητού ή και ιδιώτου ιστορικού, των δύο τελευταίων, κατόπιν σχετικής προτάσεως του Υφυπουργού - Προϊσταμένου της περιφερειακής Διοικήσεως Πελοποννήσου και Δυτικής Στερεάς Ελλάδος. Εις τον Ημέτερον επί του Πολιτισμού και Επιστημών Υπουργόν, ανατίθεμεν την δημοσίευσιν και εκτέλεσιν του παρόντος Πρ. Δ/τος. 